Diari Oficial de la Generalitat Valenciana


Sumari del DOGV 8971, del 09-12-2020 (2020/10058)

RESOLUCIÓ de 4 de desembre de 2020, de la Direcció General de Ports, Aeroports i Costes, per la qual es modifica la Resolució de 19 de novembre de 2019 i es convoquen per als dies 12 i 13 de desembre de 2020 els exàmens teòrics per a l'obtenció de titulacions nàutiques per al govern d'embarcacions de recreació corresponents a la convocatòria de novembre de 2020, suspesa mitjançant la Resolució de 23 de novembre de 2020.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8971

Data del DOGV
:   09-12-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/10962


Data del document
:   04-12-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 4 de desembre de 2020, de la Direcció General de Ports, Aeroports i Costes, per la qual es modifica la Resolució de 19 de novembre de 2019 i es convoquen per als dies 12 i 13 de desembre de 2020 els exàmens teòrics per a l'obtenció de titulacions nàutiques per al govern d'embarcacions de recreació corresponents a la convocatòria de novembre de 2020, suspesa mitjançant la Resolució de 23 de novembre de 2020. [2020/10531]  
Mitjançant la Resolució de 19 de novembre de 2019, de la Conselleria de Política Territorial, Obres Públiques i Mobilitat (DOGV 8697, 13.12.2019), es va aprovar la convocatòria ordinària d'exàmens teòrics per a l'obtenció de títols nàutics per al govern d'embarcacions de recreació per a l'any 2020. En concret, aquesta resolució preveia la realització d'una convocatòria a València per als dies 27 i 28 de novembre de 2020.  
La Resolució de 6 de novembre de 2020, de la Conselleria de Sanitat Universal i Salut Pública, per la qual s'acorden mesures addicionals extraordinàries a la Comunitat Valenciana, com a conseqüència de la situació de crisi sanitària ocasionada per la COVID-19, i la seua correcció d'errades (DOGV 8946, 06.11.2020), així com les noves restriccions a la mobilitat acordades pel Decret 18/2020, de 19 de novembre, del president de la Generalitat, pel qual es prorroga la mesura de restricció d'entrada i eixida de persones del territori de la Comunitat Valenciana, adoptada en el Decret 15/2020, de 30 d'octubre, de mesures temporals i excepcionals a la Comunitat Valenciana, com a conseqüència de la situació de crisi sanitària ocasionada per la Covid-19 i a l'empara de la declaració de l'estat d'alarma, prorrogada pels decrets 16/2020, de 5 de novembre i 17/2020, de 12 de novembre i 18/2020, de 20 de novembre, del president de la Generalitat, de pròrroga de mesures de restricció, unit a la no-autorització per a la realització d'aquestes per part de la Conselleria de Sanitat Universal i Salut Pública, va comportar la suspensió dels exàmens convocats per als dies 27 i 28 de novembre mitjançant la Resolució de 23 de novembre de 2020 (DOGV 8961, 26.11.2020).  
  
Analitzada la viabilitat de procedir a una nova convocatòria, tenint en compte els protocols i les recomanacions realitzades per les autoritats sanitàries en relació amb la transmissió del coronavirus i després de l'autorització/conformitat prèvia o la no-oposició de la Conselleria de Sanitat Universal i Salut Pública, es considera convenient traslladar als dies 12 i 13 de desembre els exàmens teòrics per a l'obtenció de titulacions nàutiques per al govern d'embarcacions de recreació corresponents a la convocatòria de 27 i 28 de novembre de 2020, exàmens que van ser suspesos per la Resolució de 21 de novembre de 2020.  
De la mateixa manera, es considera oportú traslladar als dies 12 i 13 de desembre les matrícules de les persones interessades prèviament matriculades en la convocatòria suspesa, atés que la Resolució de 23 de novembre de 2020 esmentada preveia aquesta possibilitat abans de la finalització de l'any 2020, a la vista de l'evolució de la situació sanitària provocada per la Covid 19 i garantint la seguretat tant dels aspirants com dels col·laboradors.  
En virtut d'això, i de conformitat amb el que disposa l'article 13 del Decret 177/2020, de 30 d'octubre, del Consell, d'aprovació del reglament orgànic i funcional de la Conselleria de Política Territorial, Obres Públiques i Mobilitat, pel qual s'atribueix a la Direcció General de Ports, Aeroports i Costes la gestió de competències de la Generalitat en matèria de titulacions nauticoesportives, així com de conformitat amb el Reial decret 1952/1996, de 23 d'agost, sobre traspàs de funcions i serveis de l'Administració de l'Estat a la Comunitat Valenciana, resolc:  
  
  
Primer  
Traslladar la convocatòria ordinària prevista per als dies 27 i 28 novembre de 2020, suspesa en virtut de la Resolució de 23 de novembre de 2020, als dies 12 i 13 de desembre de 2020.  
  
Segon  
Traslladar automàticament a la convocatòria de 12 i 13 de desembre de 2020 les matrícules d'aquelles persones que figuraven en la llista provisional d'admesos per a la convocatòria de novembre de 2020, i procedir a la publicació de la llista definitiva d'admesos.  
  
Tercer  
Aquelles persones que figuren en la llista definitiva d'admesos a les proves que es realitzaran els dies 12 i 13 de desembre 2020 i no puguen acudir per causa de força major degudament acreditada davant el Tribunal, podran sol·licitar la devolució de l'import pagat en concepte de drets d'examen. Per a això hauran de comunicar-ho per correu electrònic a la bústia hfpucylicglkyajrudgtsqg@jjm.un.  
  
Quart  
Aquesta convocatòria es regirà per les bases establides en la Resolució de 19 de novembre de 2019, de la Conselleria de Política Territorial, Obres Públiques i Mobilitat (DOGV 8697, 13.12.2019), la qual es modifica en els termes següents:  
«Apartat 6:  
6. Horari i lloc d'exàmens  
6.1. Els exàmens es realitzaran els dies 12 i 13 de desembre (dissabte i diumenge, respectivament). Els horaris s'establiran en funció dels aspirants matriculats i de la disponibilitat d'aules adequades.»  
  
Per a cadascun dels títols convocats està prevista la distribució de les persones matriculades per grups reduïts, en diferents horaris i aules. La data i l'horari assignat a cadascun dels grups, juntament amb la llista de persones matriculades que componen cadascun d'aquests, es publicarà en el web de la Conselleria de Política Territorial, Obres Públiques i Mobilitat, una vegada s'hagen tancat les llistes definitives d'admesos. Així mateix, es publicarà tota la informació que siga rellevant per al desenvolupament de l'examen, i en particular el protocol amb les mesures d'higiene i seguretat que s'hauran d'observar abans i durant la realització d'aquest.  
No obstant això, la realització dels exàmens nàutics s'emmarca en el compliment de les normes, mesures, recomanacions i protocols sociosanitaris derivats de la pandèmia Covid-19, de manera que l'evolució desfavorable de la situació sanitària generada per la pandèmia o la falta de locals, aforament o qualssevol altres mesures que puguen afectar la seguretat dels participants i del personal col·laborador donarà lloc a la suspensió d'aquesta convocatòria.  
Contra aquesta resolució, que no posa fi a la via administrativa, es pot interposar un recurs d'alçada davant la secretària autonòmica d'Obres Públiques, Transports i Mobilitat Sostenible, en el termini d'un mes comptador des de l'endemà de la data de la publicació en el Diari Oficial de la Generalitat Valenciana (DOGV), de conformitat amb el que disposen l'article 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
València, 4 de desembre de 2020.- La directora general de Ports, Aeroports i Costes: M. Luisa Martínez Mora.